《罥马索 题宗室孚伯兰世丈蹇驴破帽图》
清代·梁鼎芬

莽风尘、一领缁衣化为素。鞭丝欲整，斜阳墙角年年路。

桃花千片，萍花几瓣，弹指光阴伤心句。算酒边歌者，车前驺卒，平生有知遇。

归去。宗臣蕉萃，郎官磥落，两种情怀画图补。更写三间金铃馆，谱出笛愁琴语。

天涯老矣，附骥无心，翻觉纷纷青蝇苦。笑问君、近来何事，曾否探春海棠圃。

作者简介：（?—1918）清广东番禺人，字星海。光绪六年进士，授编修。为张之洞倚重，聘主广雅书院、钟山书院讲席。之洞推行新政，言学事惟鼎芬是任。累官署布政使。以劾袁世凯去官。卒后，清室谥文忠。